CPANEL โชว์กำไรปี 64 โตกว่า 1 เท่าตัว จ่อปันผลหุ้น 15:1-เงินสด 0.018333 บ.
CPANEL งบปี 64 กำไร 31.80 ลบ. โต 142 % เสนอแจกปันผลเป็นหุ้นอัตรา 15:1 และเงินสดหุ้นละ 0.0183333 บ. ขึ้นXD วันที่ 5  พ.ค. 65 จ่ายปันผล 20 พ.ค. 65 พ่วง CPANEL – W1 อัตรา 5:1 กำหนด XW 24-25 พ.ค. 65 พร้อมออก ESOP Warrant อายุ 3 ปี จำนวน 5 ล้านหน่วย
22 ก.พ. 2565

นายชาคริต ทีปกรสุขเกษม กรรมการผู้จัดการ บริษัท ซีแพนเนล จำกัด (มหาชน) หรือ CPANEL เปิดเผยว่า ผลประกอบการปี 2564 บริษัทฯ มีรายได้รวม 312.44 ล้านบาท จากช่วงเดียวกันของปีก่อนที่มีรายได้รวม 221.15 ล้านบาท โดยเพิ่มขึ้น 91.29 ล้านบาท หรือเพิ่มขึ้น 41.27% ส่งผลให้บริษัทฯ มีกำไรสุทธิ 31.80 ล้านบาท เพิ่มขึ้นจากช่วงเดียวกันของปีก่อนที่มีกำไรสุทธิ 13.12 ล้านบาท โดยเพิ่มขึ้น 18.68 ล้านบาท หรือเพิ่มขึ้น 142.38%
สำหรับรายได้ของบริษัทฯ เติบโตถึง 40% มากกว่าเป้าหมายที่วางไว้ไม่ต่ำกว่า 35% เนื่องจากในปี 2564 ลูกค้ามีคำสั่งซื้อกลับมาเป็นปกติหลังจากที่ได้รับผลกระทบจากสถานการณ์โควิด-19 ในปี 2563 และมีแนวโน้มเพิ่มขึ้นอย่างต่อเนื่อง รวมถึงบริษัทฯ มีการบริหารจัดการควบคุมต้นทุนการผลิตที่ดีขึ้น ส่งผลให้กำไรสุทธิปรับตัวสูงขึ้นเช่นกัน
ทั้งนี้คณะกรรมการบริษัทมีมติอนุมัติจ่ายปันผลให้แก่ผู้ถือหุ้นในอัตรา 0.085 บาทต่อหุ้น รวมเป็นปันผลจ่ายทั้งสิ้น 12.75 ล้านบาท คิดเป็นอัตราการจ่ายเงินปันผลประจำปี 2564 อยู่ที่ 42.15% ของกำไรสุทธิหลังหักสำรองตามกฎหมาย สอดคล้องกับนโยบายการจ่ายปันผลที่กำหนดไว้ไม่น้อยกว่า 40% โดยเสนอจ่ายเป็นหุ้นปันผลในอัตรา 15 หุ้นเดิม ต่อ 1 หุ้นปันผล จำนวนไม่เกิน 10 ล้านหุ้น มูลค่าที่ตราไว้หุ้นละ 1 บาท และเสนอจ่ายปันผลเป็นเงินสดเพิ่มเติมให้อีกในอัตรา 0.0183333 บาทต่อหุ้น กำหนดวัน Record Date ผู้ถือหุ้นที่มีสิทธิรับหุ้นปันผลและเงินปันผลเป็นวันที่ 6 พ.ค. 2565 และกำหนดจ่ายปันผลในวันที่ 20 พ.ค. 2565
รวมถึงมีมติออกใบสำคัญแสดงสิทธิที่จะซื้อหุ้นสามัญเพิ่มทุนของบริษัทครั้งที่ 1 (CPANEL–W1) ซึ่งจะจัดสรรให้กับผู้ถือหุ้นเดิมของบริษัทแบบไม่คิดมูลค่าในอัตราส่วน 5 หุ้นเดิมต่อ 1 หน่วยใบสำคัญแสดงสิทธิ มีอายุ 3 ปี โดย 1 หน่วยใบสำคัญแสดงสิทธิ CPANEL-W1 มีสิทธิแปลงสภาพเป็นหุ้นสามัญได้ 1 หุ้น ในราคาใช้สิทธิแปลงสภาพที่ 5 บาทต่อหุ้น กำหนดวัน Record Date ผู้ถือหุ้นที่มีสิทธิได้รับจัดสรรใบสำคัญแสดงสิทธิ CPANEL-W1 เป็นวันที่ 25 พ.ค. 2565
นอกจากนี้ยังมีมติอนุมัติการออกใบสำคัญแสดงสิทธิที่จะซื้อหุ้นสามัญเพิ่มทุนของบริษัทฯ จัดสรรให้แก่ผู้บริหารหลักของบริษัท (ESOP-Warrant) อายุ 3 ปี จำนวน 5 ล้านหน่วย โดย 1 หน่วยใบสำคัญแสดงสิทธิ ESOP-W มีสิทธิแปลงสภาพเป็นหุ้นสามัญได้ 1 หุ้น ในราคาใช้สิทธิแปลงสภาพที่ 10 บาทต่อหุ้น เพื่อเป็นขวัญกำลังใจแก่ผู้บริหารหลักของบริษัทฯ ให้ร่วมสร้างการเติบโตอย่างยั่งยืนให้แก่บริษัทและผู้ถือหุ้นของบริษัทฯ ทั้งนี้ทุกมติที่กล่าวข้างต้นเตรียมนำเสนอเพื่อขออนุมัติจากที่ประชุมสามัญผู้ถือหุ้นประจำปี 2565 ในวันที่ 21 เม.ย. 2565 เพื่อพิจารณาอนุมัติต่อไป